b'\n_START_ARTICLE_\nPape\xc5\xbe Janez XXIII.\n_START_SECTION_\nZgodnje \xc5\xbeivljenje in delo\n_START_PARAGRAPH_\nAngelo Roncalli se je rodil kot \xc4\x8detrti otrok od \xc5\xa1tirinajstih v dru\xc5\xbeini dninarjev._NEWLINE_Leta 1909 je bil Roncalli imenovan za duhovnika v rimski cerkvi Svete Marije v Monte Santu. Desetletje pozneje je bil med prvo svetovno vojno vpoklican v kraljevo italijansko armado kot narednik, kjer je slu\xc5\xbeil v sanitetnem odredu ter kot kaplan. Leta 1921 ga je pape\xc5\xbe Benedikt XV. imenoval za predsednika Dru\xc5\xbebe za \xc5\xa1irjenje vere za Italijo. Leta 1925 ga je pape\xc5\xbe Pij XI. imenoval za apostolskega nuncija v Bolgariji ter ga obenem posvetil v nad\xc5\xa1kofa ter mu podelil naslovno \xc5\xa1kofijo Areopolis. Za svoje \xc5\xa1kofovsko geslo si je izbral\xc2\xa0\xc2\xbbObedientia et Pax\xc2\xab\xc2\xa0(\xc2\xbbpokor\xc5\xa1\xc4\x8dina in mir\xc2\xab). Leta 1935 je bil imenovan za apostolskega nuncija v Tur\xc4\x8diji in Gr\xc4\x8diji, kar je Roncalli izrabil za pomo\xc4\x8d \xc5\xa1tevilnim Judom in re\xc5\xa1itev tiso\xc4\x8dev beguncev v Evropi. Leta 1944 ga je pape\xc5\xbe Pij XII. imenoval za apostolskega nuncija v Parizu._NEWLINE_Roncalli je obiskal tudi Slovenijo. 9. novembra 1927, ko je bil na poti iz Rima v Bolgarijo, se je za nekaj dni ustavil v Ljubljani. Najprej je obiskal ljubljanskega \xc5\xa1kofa Antona Bonaventuro Jegli\xc4\x8da in si v njegovem spremstvu ogledal Zavod sv. Stanislava ter novo Ple\xc4\x8dnikovo cerkev sv. Antona Padovanskega v \xc5\xa0i\xc5\xa1ki in katoli\xc5\xa1ko tiskarno. Kakor je zapisal \xc5\xa1kof Jegli\xc4\x8d, mu je vse bilo v\xc5\xa1e\xc4\x8d in jim je \xc4\x8destital. Udele\xc5\xbeil se je tudi akademije v \xc4\x8dast svetemu Jozafatu Kuncevi\xc4\x87u, ki so jo 12. novembra pripravili ljubljanski bogoslovci. Opravil pa je tudi letne duhovne vaje pri jezuitih, kjer si je naredil nekaj zapiskov v svoj Dnevnik du\xc5\xa1e._NEWLINE_Leta 1953 je bil imenovan za bene\xc5\xa1kega patriarha in obenem ustrezno povzdignjen v kardinala. Kot izraz svojega spo\xc5\xa1tovanja se je francoski predsednik Vincent Auriol sklical na star privilegij francoskih kraljev in ga osebno okronal z rde\xc4\x8dim kardinalskim klobukom na sve\xc4\x8danosti v Elizejski pala\xc4\x8di. Obiska v Franciji se je pape\xc5\xbe Janez kasneje hudomu\xc5\xa1no spominjal z anekdoto, da ljudje na sprejemu, kamor je bil povabljen, ob prihodu dame v drzno izrezani obleki niso gledali nje, temve\xc4\x8d njega, ali jo on gleda.\n_START_SECTION_\nPape\xc5\xbeevanje\n_START_PARAGRAPH_\nPo smrti Pija XII. se je hitro raznesla ideja o tako imenovanem \xc2\xbbprehodnem pape\xc5\xbeu\xc2\xab. Neki novinar jo je opredelil s slede\xc4\x8dimi besedami: \xc2\xbbPij XII. je bil velikan. Toda v zadnjih \xc4\x8dasih je dopustil, da se je \xc5\xa1tevilo kardinalov zmanj\xc5\xa1alo od 70 na 51 in med temi \xe2\x80\x93 ne da bi se pregre\xc5\xa1ili zoper spo\xc5\xa1tovanje \xe2\x80\x93 ni nobenega, ki bi ga dosegal. Zato se bodo po vsej verjetnosti kardinali odlo\xc4\x8dili za izvolitev starej\xc5\xa1ega pape\xc5\xbea, ki bo spet dvignil \xc5\xa1tevilo kardinalov na 71, tako da bo izbral med tremi tiso\xc4\x8di \xc5\xa1kofov najbolj razgledane in nadarjene mo\xc5\xbee. Moral bo slu\xc5\xbeiti kot miren vezaj med Pijem XII. in med pape\xc5\xbeem, ki bo v polni meri podedoval njegovo mo\xc4\x8d in delavnost.\xc2\xab_NEWLINE_Po izvolitvi pa je na presene\xc4\x8denje kardinalov in ostale Cerkve osebna toplina, dobrovoljnost in prijaznost pape\xc5\xbea Janeza osvojila naklonjenost sveta bolj, kot je navzlic veliki u\xc4\x8denosti in osebni svetosti kadarkoli uspelo njegovemu predhodniku. Medtem ko je Pij na vseh fotografijah uprl pogled v vi\xc5\xa1ave in nekoliko mimo kamere, je pogledal Janez v kamero in se nasmehnil. Kot prvi pape\xc5\xbe po letu 1870 se je odpravil na obisk in zapustil ozemlje Vatikana \xe2\x80\x93 namenil ga je obisku zapornikov in jim povedal: \xc2\xbbKer ne morete do mene, sem sam pri\xc5\xa1el do vas.\xc2\xab\xc2\xa0Ko je Vatikan obiskala prva dama Zdru\xc5\xbeenih dr\xc5\xbeav Amerike Jacqueline Kennedy, je \xc5\xbeiv\xc4\x8dno premleval, katerega od obeh primernih na\xc4\x8dinov nazivanja bi uporabil \xe2\x80\x93 \xc2\xbbMrs. Kennedy, Madame\xc2\xab\xc2\xa0ali \xc2\xbbMadame, Mrs. Kennedy\xc2\xab. V trenutku sre\xc4\x8danja je na veliko zabavo zbranih novinarjev opustil oba in jo kratkomalo poklical \xc2\xbbJackie!\xc2\xab._NEWLINE_Radikalizem pape\xc5\xbea Janeza se ni kon\xc4\x8dal pri njegovi neformalnosti. Na za\xc4\x8dudenje in grozo svojih pribo\xc4\x8dnikov je manj kot devetdeset let po prvem vatikanskem koncilu sklical nov ekumenski koncil. Medtem ko so pribo\xc4\x8dniki na\xc4\x8drtovali deset let za njegove priprave, ga je Janez nameraval sklicati v roku nekaj mesecev. Drugi vatikanski koncil je korenito preobrazil obraz katoli\xc5\xa1tva._NEWLINE_Prvi\xc4\x8d po 400 letih od izob\xc4\x8denja Elizabete I. se je sre\xc4\x8dal s canterburyjskim nad\xc5\xa1kofom \xe2\x80\x93 pre\xc4\x8dastitega Geoffreyja Francisa Fisherja je gostil v Vatikanu 2. decembra 1960 in imel z njim enourni pogovor._NEWLINE_Pape\xc5\xbe Janez XXIII. je 3. januarja 1962 po doktrini Pija XII. iz leta 1949, ki je katolikom prepovedala podporo komunisti\xc4\x8dnih re\xc5\xbeimov, izob\xc4\x8dil Fidela Castra.\n_START_SECTION_\nZapu\xc5\xa1\xc4\x8dina\n_START_PARAGRAPH_\n\xc2\xbbDobrega pape\xc5\xbea Janeza\xc2\xab, kot so ga mnogi klicali, je pape\xc5\xbe Janez Pavel II. leta 2000 razglasil za \xc2\xbbbla\xc5\xbeenega\xc2\xab, kar je zadnji korak pred razglasitvijo za svetnika. Ob beatifikaciji so njegove posmrtne ostanke prenesli iz prvotnega groba v katakombah pod baziliko svetega Petra bli\xc5\xbeje oltarju ter ga razstavili za \xc4\x8da\xc5\xa1\xc4\x8denje vernikov. Ob tem se je izkazalo, da je bilo njegovo telo izjemno dobro ohranjeno, kar Cerkev uradno pripisuje balzamiranju in pomanjkanju kisika v zape\xc4\x8dateni trojni krsti, ne pa \xc4\x8dude\xc5\xbeu, za kar so ga brez dvoma imeli \xc5\xa1tevilni verniki. Kot zanimivost lahko omenimo, da je bil isti grob pozneje uporabljen za pokop pape\xc5\xbea Janeza Pavla II._NEWLINE_\xc5\xa0tevilne protestantske organizacije ga \xc4\x8dastijo kot cerkvenega reformatorja; tako anglikanske kot luteranske denominacije se spominjajo Janeza XXIII. kot \xc2\xbbprenovitelja cerkve\xc2\xab._NEWLINE_Godovni dan Janeza XXIII. je 11. oktober \xe2\x80\x93 za\xc4\x8detek  Drugega vatikanskega koncila.'